Diit 68
Liakɛ Kuoth in ci do̱r kän
(Dit tuarä Dee-bid)
1
Ɛ Kuoth jiɛc rɔ, kä ɛ ji̱ tɛ̈rɛ
riawkɛ dɔɔr,
kä ɛ nɛy tin lökɛ jɛ kɛ
bar rɔ̱ nhiamdɛ!
2
Lɔkɛ ce̱tnikɛ min la tol
ɛ lɔakɛ ɛ jiɔam,
kä ɛ ji̱ nyuɔɔni li̱w
nhiam Kuɔth,
ce̱tnikɛ min la kɔl
a lëër kɛ mac!
3
Duundɛ ɣöö ɛ lo̱c ji̱ cuŋni tɛth
a lo̱ckiɛn tɛth nhiam Kuɔth,
akɛ tekɛ gɔɔy lɔaac!
4
Puanyɛ Kuoth, puanyɛ
ciötdɛ kɛ diit,
rialɛ duɔ̱ɔ̱p mi di̱i̱t ikä
kɛ kui̱dɛ ɛn ram in jäl
rɛy pua̱a̱ri,
jɛn min cɔalkɛ ciötdɛ
Kuoth Nhial,
ɛ lɔcdu tɛth nhiamdɛ!
5
Kuoth guäth cieŋädɛ
mi rɛl gɔɔydɛ rɔ,
ɛ gua̱n gatdä mi thil gua̱n
kä ɛ gääŋ ciëk jɔkä.
6
Ci Kuoth ram mi thil gua̱a̱th
cieŋä moc kɛ gua̱a̱th mi
bɛ cieŋ thi̱n,
cɛ ram mi te yieenä
lony yieenä,
duundɛ ɣöö bi nɛy tin jiäk
cieŋ rɛy ca̱ŋ dɛɛkä.
7
Kä mëë ci wä nhiam nɛɛniku
lö Kuoth mëë ci wä ja̱l
rɛy dɔaar,
8
Cuɛ piny lath, kä cu pua̱a̱r dɛ̈m
kɛ nhiaal nhiam Kuɔth,
min la Kuoth Thi-nay,
ni Kuoth I-thɛ-rɛl.
9
Ci nhiaal mi di̱i̱t ŋun lö Kuoth,
ci mundu min ci cuuc
luɔ̱c jɔk,
10
ci dëtku cieŋ jak kä thi̱n,
kä kɛ gɔɔyädu lö Kuoth,
curi can moc.
11
Cu Kuoth ruac lat,
kä cu ŋuan ni nɛy
tin latkɛ jɛ.
12
“Cu kua̱r kɛnɛ rɛmkiɛn rɔ̱ bar!”
Kä cua tin ca pɛc da̱a̱k
ciëëŋni ɛ män,
13
amäni nɛy tin tɔ̱ɔ̱c
rɛy gɛ̈wni deet,
tekɛ kɛ gɔ̱k guukä mi
ca rɔth kɛ ciɛk in bo̱r,
kä juätkɛ ɛ da̱a̱p in tɔ̱c.
14
Mëë wä Kuoth in leny buɔ̱mdɛ
ti diaal kua̱r wä riaw
kä dɔɔr,
cuɛ ce̱tnikɛ pi̱w guiiyni ti
ca rɔ̱ käp wi̱i̱
pa̱a̱m Dhal-mon.
15
Pääm Ba-can kɛ pääm ti di̱t,
pääm Ba-can tekɛ
kɛ bëër ti ŋuan!
16
Kä yɛn pääm tin ca rɔ̱ ber,
ɛŋu guic yɛn päm in ci
Kuoth ɛ mɛk kɛ ɣöö bɛ ruëc
thi̱n ɔ ni nyi̱rä,
gua̱a̱th in bi Kuoth Nhial
cieŋ thi̱n amäni cäŋ
kɛl ɔ?
17
Thurbiɛɛli Kuɔth kɛ bathdɔɔri
ti kur kä bathdɔɔr,
bathdɔɔri ni kä bathdɔɔri,
Kuäär bëëkɛ kä Thi-nay
wëë rɛy luaakdɛ
min rɛl gɔɔydɛ rɔ.
18
Kä min wi̱i̱ nhial,
curi pɛ̈ɛ̈c naŋ kɛ gatɔru,
kä curi muc käp kä naath,
amäni nɛy tin ca rɔ̱ luɔ̱c ji̱n
Kuoth Nhial bikɛ cieŋ
ɛn wi̱ni.
19
Liak akɛ Kuäär ni Kuoth,
min la kɔn ɛ luäk ni ciaŋ,
ɛn Kuoth ɛ jɛn
la käändan ɔ.
20
Ɛn Kuothda ɛ Kuoth känä,
ɛn Kuäär ni Kuoth ɛ jɛn bä
ka̱n li̱eth kä jɛ mɔ.
21
Bi Kuoth wuɔ̱th ji̱ tɛ̈rɛ riac,
wuɔ̱th nɛɛni tin guɔ̱ɔ̱rkɛ ni
lät dueerikiɛn.
22
Kä cu Kuäär ni Kuoth wee i̱,
“Ɣän bä ji̱ tɛ̈run luɔ̱c jɔk
kä Ba-can,
ɣän bäkɛ luɔ̱ɔ̱c jɔk
ni piny baar,
23
kɛ ɣöö bia ciökun lak
kɛ riɛm ji̱ tɛ̈run,
kä bi jio̱o̱kun kui̱diɛn ben
lap rɛy riɛmdiɛn.”
24
Ca ja̱lu nɛn ɛ nɛy diaal
lö Kuoth,
wä Kuɔthdä ni Kuäärä
rɛy luaak.
25
Wäkɛ te këët din nhiam kä,
te pua̱a̱t thuɔmni jɔk,
kä te la̱a̱t nyieet däär
dua̱ckɛ yikyikni.
26
“Liakɛ Kuoth rɛy dolä
min di̱i̱t,
liakɛ Kuoth Nhial lö yɛn
ji̱ I-thɛ-rɛl!”
27
Kä cuakɛ bo̱th ɛ thok duëël
in kuiyni jɛn,
thok duëël Ben-ya-min,
kä cuakɛ guɔ̱ɔ̱r ɛ bööth ji̱
Juda kɛ buɔ̱ndiɛn,
kä cuakɛ guɔ̱ɔ̱r ɛ bööth ji̱
Dhɛ-bu-lun kɛnɛ bööth
ji̱ Nap-ta-li.
28
Lar buɔ̱mdu lö Kuoth,
nyoth buɔ̱mdu lö Kuoth,
ce̱tkɛ mëë ci kɔŋ la̱t
kɛ kui̱da.
29
Kɛ kui̱ luaakdu kä
Jɛ-ru-tha-lɛm,
bi kua̱r ji̱ nöŋ muc.
30
Däk ley ɔ cieŋ rɛy gutdä mɔ,
däk ɛn buɔ̱n thääkni mɔ te
rɛy rueethni nath tɔ̱.
Jak nikɛ kä kɔ̱c,
ba ji̱ thöp ciɛk in bo̱r,
riaw döör tin nhɔakɛ ko̱r

31
Kä bi ja̱a̱k ben kä I-jëp,
kä bi ji̱ Kuc Kuoth pal.
32
Këtdɛ Kuoth diit lö kua̱r ɣɔaa,
puanyɛ Kuäär ni Kuoth
kɛ dit,
33
jɛn ram min jäl puɔ̱ɔ̱rä,
rɛy puɔ̱ɔ̱rä mëë wal.
Kä cuɛ jɔwdɛ ja̱k,
jɔwdɛ min bum.
34
Latdɛ buɔ̱m Kuɔth,
min te kuäärɛ kä I-thɛ-rɛl,
kä te buɔ̱mdɛ ni puɔ̱ɔ̱rä.
35
Kä gääyi naath lö Kuoth
rɛy luaakdu,
ɛn Kuoth I-thɛ-rɛl la kämɛ
nɛɛkɛ buɔ̱m.
Ɛ liak wä kä Kuoth!
